정조 5년 · 목
講孟子。○命善曰。頃於禮曹冬至陳賀草記。以權停下批矣。聖候果在靜攝中。故未敢煩請。而依例設行。是臣區區之望矣。予曰。大抵朝賀與朝會無異。其在迎新導和之道。豈可無設行之意。而見今嶺南風水之災。挽近所無。惟當警惕修省。而何可以如例受賀乎。命善曰。聖上警惕之意。不勝欽仰。而此是當行之禮。有不可遽然停之矣。予曰。此是儀文之大者。而亦非爲自己設行之事。然而今番則方在警惕之中。此等儀節。有難强受卿等之請矣。命善曰。嶺南三漕倉差員。令本道守令差送。而道臣回啓。謂有曠官之弊。以三鎭邊將。依法聖群山例。以爲遷轉之地似好云。而戶判則以久勤窠相換爲宜云者。言亦甚好矣。予曰。履歷僉使爲幾窠乎。命善曰。有蒜山加德上土三窠矣。予曰。將臣詳言其便否。知事具善復曰。蒜山加德。實無所關。而至於上土。固是邊上重鎭。有難相換矣。予曰。上土在於何郡乎。訓鍊都正李敬懋曰。處在江界。而以堂上差送之窠矣。總戎使李柱國曰。此鎭防守甚重。難以久勤差遣矣。命善曰。洪秉聖疏。留在政院。姑未覆啓。尹冕東疏。將以本司草記論稟矣。予曰。洪秉聖疏。批下已久。何以尙在政院乎。其委折卽速知入。命善曰。同敦寧李瀁疏中。謂以諸宗零替。無路資生。請加存恤之典。代盡宗裔。以勳府忠義。別設宗議廳付祿爲辭矣。昨見傳敎下者。聖上敦親之意。溢於辭表。而反復思量。實無其策。未知何以爲好矣。予曰。罷宮房結數。請以出給諸宗。而此則有難許施矣。命善曰。宗親府亦有劃給之。結罷宮房所納之稅。決非許給之物矣。聞同敦言。則諸宗欲復壬辰前祿俸。而見今收租。比昔太減。每年頒祿。常患不足。且給祿有制。實難踰越矣。今則宗英雖零替。方來本支蕃衍。將不知爲幾百人。有難以一時數少。經加其祿矣。予曰。在前宗親蕃盛之時。尙不滿百人矣。今此添錄之典。雖難許施。而至於丘價之請加。施亦無妨矣。命善曰。宗親府尙有宿債云。此亦難行之事矣。予曰。古則宗親府頗甚當饒。與勳府無異矣。命善曰。果然矣。今玆本府之凋殘。實由於有司堂上之不能照檢。致此下吏之作奸。故果有是弊矣。予曰。然則擇差幹事之人。使之主管。極甚爲宜。有誰可合之人乎。同敦寧歷陳可意之人。瀁曰。臣則有難指名仰對矣。予曰。前則差出有司堂上時。必經稟後差出。而 先王朝差出之人。擧皆有淸望之人矣。命善曰。果然矣。近來則不得以淸望者。實綠無貴宗而然矣。予曰。鶴林君見今衰老。有難管察。此外有誰謹幹之人乎。命善曰。安春君茂林君。可堪其任矣。予曰。安春君非但爲人頗善。亦云地處稍潔矣。命善曰。果然矣。予曰。宗親府亦有江界蔘劃給之例。古則分送於郡翁主。而今亦無此例。必是中間消融之致。見今宗臣。只止十九。而以三斤分等以給。則庶爲聊賴之道矣。命善曰。聖敎誠好矣。予曰。旣命稟處。旋又寢止。實非周急之意。然今本府無無故有司堂上。此等事亦難相議停當。方令本府差出。待差出更爲爛熳商確後稟處。命善曰。宗親後裔。極甚零替。不沾寸祿。誠可矜。忠義窠許令參用。足爲審恤之道。而此路一開。恐不無末由之弊。予曰。忠義窠參用。非不可矣。而或有冒錄之弊。則與假郞廳何異哉。命善曰。果如聖敎矣。今以守奉官二窠。許給宗裔。以爲差出何如。予曰。守奉官事。頃於筵席。有所下敎。而當初設置之時。卿宰家子姪。擧皆厭避。而近來則看作捷經。願差者多云。此亦士夫之廉隅漸降而然矣。大抵守奉官。與　陵官有等。而至於出六之階。何在於參奉之前乎。命善曰。今以三十朔出六者。誠甚無義矣。予曰。參以輕重。勳府當後於宗親。而功臣嫡長。則輒除守衛官。今以此窠。移給宗親何如。命善曰。此亦無妨矣。予曰。參奉之三十始仕。固有定例。而白徒之才踰三十。遽除守奉官。甚無意義。且六窠徒爲白徒之捷經。其中二窠。以成均參下差出區處何如。命善曰。進士之參奉。限以三十。白徒之監役。限以四十。果有定例。而至於守奉官之三十爲之者。實甚可怪矣。予曰。罷其四窠。只存二窠。筮仕當以四十爲限。而至 永祐園。則所重有在。事面自別。果有通變之事矣。命善曰。聖敎果然矣。予曰。守奉官二窠。欲給宗裔。而此係官方變通。諸備堂各陳所見。善復曰。同敦寧疏辭。誠甚得意。以守奉官窠。許給宗裔似好矣。予曰。許多宗裔中。何以則可以擇差乎。善復曰。此則自宗親府簡其可合人。祿送銓曹。則銓曹察言可否。以爲差出宜矣。予曰。卿言似好。而若於錄送之際。或如勳府冒錄。則誠甚爲難矣。命善曰。以觀地處宜矣。予曰。卑宗代盡中。可觀其地處而近代則不必論之矣。吏曹判書李衍祥曰。臣聞大臣所奏。而姑未商量。則有難臆對矣。副司直鄭尙淳曰。伏聞下敎。誠甚得宜。而今以宗府錄送。則必有弊端。自銓曹無論代數。以爲擇用好矣。予曰。卿是宗正。益加商確。後日更稟。副司直鄭好仁曰。論其守奉官。則係是宰百里之本。爲任不輕矣。今此宗英之零替。亦甚可矜。必以在京人簡差。無得以在鄕疲劣之徒混差宜矣。予曰。予於李厚爀事。極用矜惻。今此獲罹罪科。專出於貧寒所致。觀其供辭。列錄　璿派。至稱綾原大君二十代孫云。今如同敦之言。設置宗議廳。則或不無紛踏之患。是甚爲難矣。工曺判書徐有慶曰。守奉官係是出宰百里之本。而只得以在京人差出。則似有不廣之嫌矣。予曰。俄所謂限以代數者。爲防冒錄之弊矣。有慶曰。不問可否。如例收用。則難免混雜之弊。而若使擇用於其中。必有可用人矣。判尹徐浩修曰。若以銓家擇用。則必無冒錄之患。而至以代數爲限。則實未知其然。依勳府例。以嫡長收用似好矣。命善曰。其所差除之時。宗府吏曹相議爲之。則恐合宜矣。副司直金魯鎭曰。敦親之聖意。臣實感歎。而此是宰百里之本。依宗學例。試講取才後差出似好矣。予曰。古有宗學設行之事。該寺提調詳言其可否。副司直趙㻐曰。若以求官赴講。則此非可取之人矣。命善曰。提調之言似然矣。戶曹判書鄭民始曰。守奉官六窠。特令許給。如勳府差出守衛官例。以嫡長孫懸錄收用。而無得以出六遷轉。禮賓參奉一窠。互爲交差。以作仕路。恐得宜矣。予曰。只取嫡長。毋論代數。則豈無冒錄之弊耶。民始曰。旣令代數爲限。則庶可無冒錄之患矣。予曰。限其代數。以 某朝子孫懸錄。則庶爲防弊之道矣。有隣曰。守奉官六窠中。除出二窠。以爲許除宜矣。予曰。此任亦是宰百里之本。實難輕授是任矣。有隣曰。王子大君子孫中。只錄嫡長。以爲差除得宜矣。予曰。若以嫡長孫許除。則開國後宗裔。不知爲幾百。亦難以此收用矣。柱國曰。不必廣取。必以依薦望例。錄送吏曺。則不待采問而得人矣。敬懋曰。定其窠數。錄送吏曹。以爲收用宜矣。右尹鄭一祥曰。守衛官則歸之於忠義。守奉官則屬之於宗裔。其於差出之際。吏曹依勳府都事差出之例。一體擧行。誠合宜矣。予謂命善曰。卿其出去。與原任大臣爛商相議。後日次對。以爲稟定。命善曰。戶冕東上疏。當以草記仰稟。而諸原任大臣。姑未經覽。且兵判方有身恙。未得入來。可以熟議後稟定矣。予曰可矣。今玆西北兩人之特除其任。其可爲聳動之道乎。命善曰。果然矣。予曰。韓光濟家閥。聞甚頗好云。今此陞擢。亦不爲過矣。善復曰。墻外巡更。曾有傳敎下者。故付諸壁上。以爲蕫飭。而罷漏前。則旣有元定巡卒。罷漏後。則別定巡卒。限天明以爲察飭矣。至有日前踰墻之事。若論現告。則臣實難免矣。予曰。所下傳敎。俾令洗草。何以爲之乎。善復曰。臣何敢奉承此敎乎。予曰。洗草傳敎。當令爻周。敬懋曰。其時罪過。臣亦難免矣。予曰。將臣體重。雖有嚴敎。豈於昏夜之中。馳到闕外乎。此後則勿復如是。民始曰。　王大妃殿進御粟米飮。昨今以內入煎進。故不勝惶悚矣。今承自本院煎入之命。臣方監煎。而益切罪悚矣。予曰。湯劑之如是失味。必綠蔘品之劣下。而予果不知其如此矣。昨聞 下敎。始知有藥味之失宜。予心惶蹙。實無可言矣。今此扶護元氣者。只賴蔘劑。而其所煎進者。全無蔘味。只有粳味。是豈成說乎。今綠湯劑之失味。致有嘔氣。實不勝悚悶矣。民始曰。近來所捧之蔘。皆劣品。而至於嶺南所貢之蔘。家蔘居半。全無進用之村。是實可悶矣。予曰。所謂羅蔘。只有草味者。是何故也。民始曰。皆是造作之蔘。而塗用糊末。故果有如是之弊。予曰。持過之節。惟在於蔘。雖曰經費之難動。莫重湯劑。不可不念。江蔘未上之前。必以戶曹。限二兩辦得別貿。以爲進用之地。命善曰。聖敎至當矣。此是應行之事。豈可以經貿爲論耶。予謂民始曰。卿其惕念擇。貿京蔘。刑曹判書李命植曰。內局銀器賊。以爲詳考舊案。則己丑乙亥乙未。有三罪人矣。予曰。其時何以勘律乎。命植曰。乙亥則果是一律。己丑則器非御用。故依本律小註徒三年定配。乙未則果是宗臣雲峯君下隸。而依己丑律勘斷矣。予曰。今則其罪人以致抵賴。姑無可論矣。命植曰。房佑星亦昏倒無知。屢次傳致下敎後。始乃感泣。命植曰。臣曾按關北時。端川罪人有所呈訴。而謂以三歲失母。十五歲又以其母之故。遽至死境云。聞其情理。極甚矜惻。使推官論報。而未決之前。臣果遞歸。尙用悶憐矣。今有減死之敎。此實導宣德化之事矣。予曰。前道伯旣如是矜惻。而前刑判何以擬律之偏重乎。副司直金魯鎭曰。其時臣有所見。故如是勘論矣。